
1. lesning  Jes 55,1–3  Kjøp, så dere kan spise!

Så sier Herren:
Hør, alle som tørster, kom hit og få vann! Kom bare, dere som ikke har penger! Kjøp korn, så dere kan spise, ja, kom og kjøp uten penger, uten betaling vin og melk!
Hvorfor bruker dere penger til det som ikke er brød, og lønnen for deres arbeide til slikt som ikke metter? Hør, ja hør bare på meg, så skal dere få spise det som godt er, og fryde dere over fete retter.
Vend øret hit og kom til meg, hør, så skal dere få leve. Jeg vil slutte en evig pakt med dere og vise dere varig troskap, slik jeg gjorde mot David.

Responsoriesalme Sal 145 (144),8–9. 15–16. 17–18

Omkved: Du åpner din hånd,
og metter alt som lever med gode gaver.
Nådig og barmhjertig er Herren,
langmodig og rik på miskunn.
Herren er god mot alle,
hans miskunn favner hele hans verk.
Alles øyne ser hen til Herren,
han gir alle føde i rette tid.
Han åpner sin hånd,
og metter alt som lever, med gode gaver.
Herren er rettvis i all sin ferd,
hellig i all sin gjerning.
Herren er nær den som roper,
som ærlig kaller på ham.

2. lesning  Rom 8,35.37–39
Ingen skapning skal kunne skille oss fra Guds kjærlighet, slik som den har vist seg i Kristus

Brødre, hvem skal kunne skille oss fra Kristi kjærlighet? Trengsel, angst, forfølgelse, sult, nakenhet, fare, sverdet?
Men midt i alt dette vinner vi en overveldende seier, ved ham som gav oss sin kjærlighet. Ja, jeg er overbevist om at hverken død eller liv, hverken engler eller «makter», hverken de ting som nå er eller de ting som skal komme, hverken sfærenes eller dypets «krefter», eller noen annen skapning, skal kunne skille oss fra Guds kjærlighet, slik som den har vist seg i Kristus Jesus, vår Herre.

Halleluja   Matt 4,4b

Halleluja. 
Mennesket lever ikke av brød alene,
det lever av de ord som lyder fra Guds munn. 
Halleluja.



Evangelium  Matt 14,13–21  Alle fikk spise seg mette

Da Jesus fikk høre om Johannes Døperens død, drog han i båt over til et ensomt sted, der han kunne være for seg selv. Men folket i byene der fikk høre det og fulgte etter til fots. Så da han gikk fra borde, var det en stor mengde folk å se. Grepet av en hjertens medynk gav han seg da til å lege de syke blant dem.
Men da det var blitt aften, gikk disiplene til ham og sa: «Stedet her er øde, og det er for lengst på tide å spise kvelds. La nå folket dra avsted, så de kan komme seg hen i landsbyene og kjøpe seg mat.»
Men Jesus svarte: «De behøver ikke gå herfra; dere kan selv gi dem mat.»
Men de svarer: «Vi har ikke annet her enn fem brød og to fisker.»
Han sier da: «Bring det hit til meg.»
Så bød han mengden sette seg ned i gresset, tok de fem brødene og de to fiskene, og med blikket løftet mot himmelen fremsa han velsignelsen. Deretter brøt han brødene i stykker og gav dem til disiplene, som igjen delte dem ut til mengden. Alle fikk spise seg mette, og det som var til overs av stykkene samlet de inn, tolv fulle kurver. Da var det omkring fem tusen mann, foruten kvinner og barn, som hadde holdt måltid der.





Forbønner
Kjære kristne! «Kom bare, kjøp korn, vin og melk uten betaling, så dere kan spise», forkynte profeten. La oss be om at dette budskap som ble oppfylt i Kristus, også i vår tid må bli menneskene til gagn:
L:For Kirkens forkynnelse og sakramentforvaltning,
at dagens åndelig sultne mennesker
må bli mettet til det evige liv hos Gud. ℞
L:For statsmyndighetene i vårt land og i alle andre land, at de må ivareta sitt ansvar for dem som sulter og lider nød. ℞
L:For dem som nå holder på å sulte eller tørste i hjel,
at de må få smake fruktene av kristen omsorg. ℞
L:For ansvaret i vår menighet, for dem som lider og har det vondt her og i hele verden. ℞
· For våre familier.  Hjelp oss med vår kjærlighet til hverandre. Støtt oss under våre gode og vonde dager.  Vi ber deg...
· For vår menighets familier.  Måtte våre felles opplevelser av Eukaristien bringe oss sammen som Kristi fellesskap.  Vi ber deg...
· Herre, midt i korona-virusets utbrudd ber vi om din beskyttelse og nåde. Måtte dine helbredende hender berøre de som er rammet, og at dette viruset ikke sprer seg ytterligere. Vi ber deg...
· For de ensomme, syke og eldre i vår menighet, at de blir styrket og trøstet av troen på Jesus Kristus.  Vi ber deg... 
· Gi alle våre avdøde, del i ditt rike så de kan prise deg i evighet. Vi ber deg…
Himmelske Far, du elsker oss så høyt at intet kan skille oss fra din kjærlighet.  La alle sultne og tørste få merke hvordan du kom oss i møte i Jesus Kristus.  Han som lever og råder fra evighet til evighet. Amen.
